Nú um áramótin komu til framkvæmda viðamestu breytingar sem hafa átt sér stað á íslensku skattkerfi um áratugaskeið . Tekinn var upp þrepaskipt skattlagning á launatekjur , eignaskattur var tekinn upp á nýjan leik , auknir skattar hafa verið lagðir á atvinnufyrirtæki í formi stórhækkaðs tryggingargjalds , nýrra orku - og umhverfisskatta og skattur á fjármagnstekjur hefur nánast verið tvöfaldaður . Áhrif þessara breytinga verða veruleg og það er miður að stjórnvöld hafi ekki gefið sér betri tíma í að vinna breytingarnar . Ef gera á grundvallarbreytingar á þeirri hugmyndafræði sem íslenskt skattkerfi byggir á er það ekki ósanngjörn krafa að um þær verði haft víðtækt samráð og veitt verði tækifæri til samfélagslegrar rýni og umræðu um forsendur , framkvæmd og áhrif . Slíkt samráð átti sér ekki stað enda var málinu þrýst í gegnum þingið án nægjanlegrar efnislegrar umfjöllunar . Þegar hefur komið á daginn að breytingarnar voru vanhugsaðar á ýmsum sviðum og enn er óvíst hvort þær skili tilætluðum árangri til að rétta af halla á opinberum fjárhag eða bæta kjör þeirra efnaminni . Viðskiptaráð telur stjórnvöld ekki á réttri leið í skattamálum og hefur bent ítrekað á þær hættur og ókosti sem fyrirliggjandi breytingum fylgja . Þegar allt kemur til alls verður ekki annað séð en það skattkerfi sem var við lýði stæði fyllilega undir hlutverki sínu , enda bæði einfalt og hagkvæmt . Mistök fyrrum stjórnvalda voru því ekki fólgin í uppbyggingu þess skattkerfis , þvert á það sem núverandi stjórnvöld hafa haldið fram , heldur frekar vannýtingu á þeim styrkleikum sem í því fólust . Viðskiptaráð telur ríka ástæðu til að endurskoða margar af þeim breytingum sem komu til framkvæmda nú um áramótin . Á tímum líkt og nú ríkja hefur Ísland tæpast efni á því að hugmyndafræðilegar áherslur í skattamálum hindri skjótan bata hagkerfisins . Þvert á móti hefur aldrei verið mikilvægara að hagsýni , raunsæi og áhersla á heildarhagsmuni ráði för .